Jeremaia
Chapter 26
Ni sa qai vakatekivu na lewa i Jioiakimi na luve i Josaia na tui Juta, sa yaco na vosa oqo mai vei Jiova, ka vaka,
2 "Sa tukuna o Jiova; 'Mo tu e na rara vakabai ni vale i Jiova, ka vosataki ki na veikoro kecega e Juta, era sa lako mai me ra soro e na vale i Jiova, na vosa kecega Au sa vakarota vei iko mo vosataka vei ira; kakua ni o vunia e dua na vosa.
3 'Era na vakarorogo beka, ka lesu na tamata yadua mai na nonai tovo ca, me'u veivutunitaka na ca, ka'u sa nakita me'u cakava vei ira ni sa ca na nodra i valavala.'
4 "Ia mo tukuna vei ira, 'Sa vosa vakaoqo o Jiova: "Kevaka dou na bese ni vakarorogo vei Au, ka sega ni muria na Noqu vunau, Au sa vakarota vei kemudou,
5 "Ka sega ni vakarorogo ki na vosa ni Noqui talatala na parofita, o ira Au sa tala vei kemudou, ka sou e na mataka Me'u tala, (ia dou a sega ga ni vakarorogo),
6 "Au na qai cakava na vale oqo me vakataki Sailo, ia na koro oqo Au na cakava me ka e vosavosacati vei ira na veimatanitu e vuravura."'"
7 Ia o ira na bete kei ira na parofita kei ira na tamata kece, era sa rogoci Jeremaia ni sa vosataka na vosa oqo e na vale i Jiova.
8 Ia ni sa tinia o Jeremaia na vosa kece ka vakarota o Jiova me tukuna vei ira na tamata kecega, era sa qai tauri koya o ira na bete, kei ira na parofita, kei ira na tamata kece, ka tukuna, "O na mate vakaidina!
9 "Na cava o sa ia kina na parofisai e na yaca i Jiova, ka vaka, 'Ena vakataki Sailo na vale oqo, ia na koro oqo ena lala me sega e tiko kina'?" Era sa soqoni vata vakaca vei Jeremaia o ira na tamata kecega e na vale i Jiova.
10 Ni ra sa rogoca na turaga ni Juta na ka oqo, era sa qai lako cake mai na vale ni tui ki na vale i Jiova, era tiko sobu e nai curucuru ki na Matamata -ni-Koro vou ni vale i Jiova.
11 Era sa qai vosa o ira na bete kei ira na parofita vei ira na turaga kei ira na tamata kecega, ka vaka, "Sa dodonu me mate na tamata oqo; ni sa parofisaitaka na ca ki na koro oqo, me vaka dou sa rogoca e daligamudou."
12 Sa qai vosa o Jeremaia vei ira kece na turaga kei ira na tamata kecega, ka vaka, "Sa talai au mai o Jiova me'u parofisaitaka na ca ki na vale oqo kei na koro oqo na ka kecega dou sa rogoca.
13 "O koya oqo, dou vakavinakataka na nomudoui tovo kei na nomudoui valavala, ka vakarorogo ki na domo i Jiova na nomudou Kalou; ena qai veivutunitaka o Jiova na ca sa tukuna ena yacovi kemudou.
14 "Ia oi au, raica, dou sa qai tauri au: dou kitaka vei au me vaka sa vinaka ka dodonu vei kemudou.
15 "Ia mo dou kila dina ga, kevaka dou sa vakamatei au, dou na vakayacora vei kemudou, kei na koro oqo, kei na lewena na dra sa sega ni cala; ni sa dina sa talai au mai vei kemudou o Jiova me'u tukuna e daligamudou na vosa kecega oqo."
16 Era sa qai tukuna o ira na turaga kei na tamata kecega vei ira na bete kei na parofita; "Sa sega ni dodonu me mate na tamata oqo: ni sa vosa vei keda o koya e na yaca i Jiova na noda Kalou."
17 Sa qai tu cake eso vei ira na qase ni vanua, ka vosa vei ira kece na tamata era soqoni vata mai, ka vaka:
18 "O Maika na kai Moreseci, sa ia na parofisai e na gauna i Esekaia na tui Juta, ka sa vosa vei ira kece na Juta, ka vaka, 'Sa vosa vakaoqo o Jiova ni lewe vuqa; "O Saioni, ena cukiti me vaka na teitei; kei Jerusalemi ena yaco me bukebuke walega; kei na ulu-ni-vanua ni vale tabu, ena vaka na veitikina cecere ni veikau."'
19 "Sa vakamatei koya li beka o Esekaia na tui Juta kei ira na Juta kecega? Sa sega ni rerevaki Jiova beka ga o koya, ka masuti Jiova, ka sa veivutuni mai o Jiova e na vuku ni ca sa tukuna ena caka vei ira? Ia de sa da vakayacora kina vei keda na ca levu."
20 Sa dua tale na tamata sa ia na parofisai e na yaca i Jiova, o Uraija na luve i Semaia na kai Kiriaci-Jiarimi, ka sa parofisaitaka na ca me yacova na koro oqo kei na vanua oqo me vaka na vosa kecega i Jeremaia.
21 Ia o Jioiakimi na tui, kei ira kece na nona tamata qaqa, kei ira kece na turaga ni ra sa rogoca na nona vosa, sa qai segata o koya na tui me vakamatea: ia ni sa rogoca o Uraija, sa rere, ka dro yani ki Ijipita.
22 ka sa tala o Jioiakimi na tui eso na tamata ki Ijipita; io o Elinecani na luve i Akipori, ka so tale na tamata me ra lako tukuna ki Ijipita.
23 A ra sa lakovi Uraija ki Ijipita, ka kauti koya mai vei Jioiakimi na tui; ka sa vakamatei koya e nai seleiwau, ka biuta na yagona ki na nodra i bulubulu na tamata wale.
24 Ia o Eaikami na luve i Safani sa totaki Jeremaia, me ra kakua ni soli koya ki na ligadra na tamata me ra vakamatei koya.
tpi_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn